Namibiese kunstenaar veg vir ietermagôs - Omgewing - Republikein
Saturday, September 22nd, 13:05:45
Namibiese kunstenaar veg vir ietermagôs
03 October 2017 | Omgewing
Petro Diamant is 'n Namibiese kunstenaar wat bewustheid oor bedreigde spesies skep.
Tydens haar onlangse reis na Amerika het sy by twee geleenthede bewustheid geskep en praatjies gelewer oor die ietermagô. Sy was by die sonsverduisteringfees in Oregon, wat deur 30 000 mense bygewoon is, asook by die Burning Man-fees by Black Rock City in die woestyn in Nevada, wat deur 80 000 mense bygewoon is.
“Meer as 80% van die mense met wie ek gesels het, het geen idee wat 'n ietermagô is nie, ook nie dat dit die wêreld se mees gesmokkelde soogdier is nie,” sê Petro, wat van Otjiwarongo af kom en tans in Kaapstad woon.
“Namibië se ietermagôs is in gevaar en dié bedriegde spesie word vir hul skubbe gejag en onwettig gesmokkel. Dit is hoekom ek my kuns ontwikkel.”
Die kuns waarna Petro verwys, is 'n driedimensionele kostuum met die naam “The Pangolin Flower”, wat die skubbe van die ietermagô verteenwoordig.
Dit het haar sowat ses maande geneem om te ontwerp en met die hand te maak.
In Amerika het Petro met die hoofmanne van inheemse stamme en medisynemense oor die belangrikheid van die beskerming van die aarde, water en lewe gesels.
“Ek het Namibië en Suid-Afrika verteenwoordig.”
Sy sê Burning Man, wat van 27 Augustus tot 4 September plaasgevind het, was 'n belewenis.
“Ek was verbaas oor wie almal daar was - van kreatiewe kunstenaars
tot skrywers en hoëprofielsakemanne.”
Petro werk nou saam met die Rare and Endangered Species Trust (Rest Namibia) naby Otjiwarongo. Sy kom binnekort Namibië toe om Rest Namibia te besoek.
Ander projekte waarby Petro as kampvegter betrokke is, is die be­skerming van renosters en jagluiperds.